З’яўленне славян на нашых землях, на Палессі, Верхнім Падняпроўі і Падзвінні, звязваюць з вялікім перасяленнем народаў. Каланізацыя імі Падняпроўя звязаная з засваеннем галоўнай воднай артэрыі на шляху поўнач-поўдзень. Складана, аднак, знайсці прычыны, якія б стымулявалі славян для далейшага прасоўвання ў глыб лясных тэрыторый. Перанасялення ў славянскіх племянных цэнтрах не назіралася, людзей увогуле было тады мала, а незаселеных месцаў шмат. Нават ад моманту ўзнікнення рускіх княстваў кантроль над аддаленымі тэрыторыямі ажыццяўляўся праз будаўніцтва апорных фарпостаў-градаў і не меў на ўвазе фізічную прысутнасць на ўсім абшары.